មជ្ឈមណ្ឌល​ជាតិ​ផ្តល់​ឈាម​អំពាវនាវ​ឲ្យ​មាន​ការ​បរិច្ចាគ​ឈាម
មជ្ឈមណ្ឌល​ជាតិ​ផ្តល់​ឈាម​កម្ពុជា​ទទួល​បាន​ឈាម​ពី​អ្នក​ស្ម័គ្រ​ចិត្ត ​ដោយ​មិន​គិត​កម្រៃ​ តាម​រយៈ​យុទ្ធនាការ​រៀបចំ​ដើម្បី​ប្រមូល​ឈាម​ពី​អ្នក​ស្ម័គ្រចិត្ត​តាម​ស្ថាប័ន​រដ្ឋ​និង​ឯកជន​នានា។​ ប៉ុន្តែ​ការ​រក្សា​គម្លាត​ពី​គ្នា ​និង​ការ​មិន​ចេញ​ពី​ផ្ទះ​ធ្វើ​ឲ្យ​ការ​ផ្តល់​ឈាម​នេះ​ធ្លាក់​ចុះ។ 
ភ្នំពេញ — មន្រ្តីនៃមជ្ឈមណ្ឌលជាតិផ្តល់ឈាមឲ្យដឹងថា ការបរិច្ចាគឈាមពីអ្នកស្ម័គ្រចិត្ត ធ្លាក់ចុះនៅក្នុងអំឡុងនៃការឆ្លងរីករាលដាលនៃជំងឺកូវីដ១៩ ដែលធ្វើឲ្យឈាមក្នុងស្តុកប្រឈមកង្វះខាត។ លោក លី សុវិត្យ អនុប្រធាននៃមជ្ឈមណ្ឌលជាតិផ្តល់ឈាមនៅកម្ពុជា ប្រាប់VOAនៅថ្ងៃច័ន្ទនេះថា កង្វះខាតឈាមនេះគឺដោយសារមានការបារម្ភពីសុវត្ថិភាពក្នុងការផ្តល់ឈាមក្នុងចំណោមអ្នកស្ម័គ្រចិត្ត និងការផ្អាកយុទ្ធនាការប្រមូលឈាមដើម្បីទប់ស្កាត់ការរីករាលដាលនៃជំងឺកូវីដ១៩។ លោកមានប្រសាសន៍ថា៖ «អ៊ីចឹងនៅក្នុងរដូវកូវីដហ្នឹង ចាប់ពីដើមឆ្នាំ២០២០  ចុងឆ្នាំ២០១៩អត្រាអ្នកផ្តល់ឈាមដោយស្ម័គ្រចិត្ត ដោយមិនគិតកម្រៃ គឺធ្លាក់ចុះតែម្តង ដោយសារតែយើងមិនបានចេញទៅប្រមូលឈាមនៅតាមក្រសួងស្ថាប័ននានាខាងក្រុមហ៊ុនឯកជនមួយចំនួន គឺយើងមិនបានធ្វើblood drive [យុទ្ធនាការរៀបចំដើម្បីប្រមូលឈាមពីអ្នកស្ម័គ្រចិត្ត]»។ មជ្ឈមណ្ឌលជាតិផ្តល់ឈាមកម្ពុជាទទួលបានឈាមពីអ្នកស្ម័គ្រចិត្ត ដោយមិនគិតកម្រៃ តាមរយៈយុទ្ធនាការរៀបចំដើម្បីប្រមូលឈាមពីអ្នកស្ម័គ្រចិត្តតាមស្ថាប័នរដ្ឋនិងឯកជននានា។ ប៉ុន្តែការរក្សាគម្លាតពីគ្នា និងការមិនចេញពីផ្ទះធ្វើឲ្យការផ្តល់ឈាមនេះធ្លាក់ចុះ។ ជាមធ្យម មជ្ឈមណ្ឌលទទួលឈាមបានពីអ្នកស្ម័គ្រចិត្តទាំងនេះប្រមាណ២៥០ប្លោកក្នុងមួយថ្ងៃ នៅមុនការរាតត្បាតនៃជំងឺកូវីដ១៩ ដែលស្មើប្រមាណ២០ភាគរយនៃឈាមក្នុងស្តុក។ ប៉ុន្តែលោក លី សុវិត្យ លើកឡើងថា នៅពេលនេះ ចំនួននេះធ្លាក់ចុះទាបជាង២០ភាគរយ ដែលនាំឲ្យមានការព្រួយបារម្ភ។ លោកថា មជ្ឈមណ្ឌលនេះត្រូវការយ៉ាងហោចណាស់ ៥០ភាគរយនៃឈាមក្នុងស្តុកគឺប្រហែល៦០០ប្លោកក្នុងមួយថ្ងៃ។ បច្ចុប្បន្ន ដើម្បីទទួលបានឈាមពីក្នុងស្តុក អ្នកជំងឺដែលត្រូវការការបញ្ចូលឈាមជាបន្ទាន់ ត្រូវពឹងផ្អែកលើអ្នកផ្តល់ឈាមជាលក្ខណៈក្រុមគ្រួសារ សាច់ញាតិ ឬមិត្តភក្តិរបស់អ្នកជំងឺដែលត្រូវការឈាមបន្ទាន់។ ក្រុមគ្រួសារ សាច់ញាតិ ឬមិត្តភក្តិ របស់អ្នកជំងឺត្រូវទៅបរិច្ចាគឈាមភ្លាមៗ ដើម្បីឲ្យអ្នកជំងឺទទួលបានឈាមពីស្តុក។ លោក សុវិត្យ អនុប្រធាននៃមជ្ឈមណ្ឌលជាតិផ្តល់ឈាម ឲ្យដឹងទៀតថា ជាមធ្យម អ្នកជំងឺម្នាក់ត្រូវការឈាមជាមធ្យមចំនួន៣ប្លោកឬ៥ប្លោកទៅតាមស្ថានភាពនៃជំងឺ។ លោកថា ការទទួលឈាមគ្រប់គ្រាន់ពីអ្នកស្ម័គ្រចិត្ត អាចកាត់បន្ថយការជួញដូរឈាមខុសច្បាប់ដែលកើតមានកន្លងមក។ «អ្នកមានអាជីពជាអ្នកលក់ដូរឈាមហ្នឹងគឺយើងចាប់បានរាល់ថ្ងៃ។ យើងខំលុបបំបាត់ និងបង្កើនអ្នកស្ម័គ្រចិត្តនិងចាប់អ្នកលក់ដូរឈាមហ្នឹង ដើម្បីអប់រំធ្វើកិច្ចសន្យាឲ្យគាត់ឈប់រករបររកស៊ីរបៀបហ្នឹង»។ អ្នកនាង សុខ សូភៀច ដែលឪពុកកំពុងត្រូវការឈាមនិងកំពុងសម្រាកព្យាបាលជំងឺសួតនៅមន្ទីរពេទ្យមួយនៅទីក្រុងភ្នំពេញ មានប្រសាសន៍ថា កាលពីខែមករា អ្នកនាងទទួលបានជំនួយពីមិត្តភក្តិដែលមានកាតបញ្ជាក់ការផ្តល់ឈាមរបស់គេដែលអាចផ្តល់ដល់ឪពុករបស់នាងបានពីរប្លោក។ តែក្រោយមក នៅខែឧសភា បើទោះជាអ្នកនាងបានបង្ហាញបណ្ណផ្តល់ឈាមរបស់មិត្តភក្តិ អត្តសញ្ញាណបណ្ណរបស់ម្ចាស់ឈាម និងលិខិតបញ្ជាក់ពីមន្ទីរពេទ្យក៏ដោយ ក៏អ្នកនាងថា មជ្ឈមណ្ឌលបញ្ជាក់ថា ខ្វះខាតឈាមក្នុងស្តុក។ អ្នកនាងថ្លែងថា៖ «ព្រោះយើងធ្លាប់មានបទពិសោធន៍ហ្នឹងមួយសារ... ឲ្យតែមានកាតហ្នឹង គឺងាយស្រួលរត់។ អ៊ីចឹងក៏ទាក់ទងមិត្តភក្តិ ពួកម៉ាករបស់គាត់។ គាត់មានកាតមួយដែលគាត់បញ្ចូលបាន៣ដងបានន័យថា ៣ប្លោក។ គាត់បញ្ចូល[ឆ្នាំ] ២០១៩ដល់២០២០ បានន័យថា អត់ទាន់អស់សុពលភាពឆ្នាំទេ»។ អ្នកនាងបន្តថា៖ «គាត់ថាលើកមុនប្រើបានឥឡូវប្រើលែងបានហើយ ដោយសារតែឈាមអស់ស្តុកអ៊ីចឹងណា៎»។ អ្នកនាងបានឲ្យដឹងថាបុគ្គលិកនៅមជ្ឈមណ្ឌលជាតិបាន ណែនាំឲ្យអ្នកនាងរកអ្នកផ្តល់ឈាមមកផ្តល់ឈាមជំនួសវិញ។ «វាអាចថា ខាងមជ្ឈមណ្ឌលអស់ស្តុកមែនក៏ថាបានតែគ្រាន់តែថា វាត្រូវតែមានការបកស្រាយណាមួយព្រោះអីវាអាចធ្វើឲ្យម្ចាស់កាតខកចិត្តនៅពេលដូចករណីខ្ញុំអ៊ីចឹងភ្លាមៗគិតដល់ថា អ្នកកាន់កាត។ បើត្រូវការជួយបន្ទាន់អ៊ីចឹង យ៉ាងម៉េចវិញ?» លោក លី សុវិត្យ ឲ្យដឹងថា ជំងឺ ខ្សោយតម្រងនោម និងទឹកនោមផ្អែម ដែលតម្រូវឲ្យមានការលាងឈាម គ្រោះថ្នាក់ចរាចរណ៍ ការវះកាត់បេះដូង ជំងឺមហារីក និងស្រ្តីឆ្លងទន្លេដែលជួបប្រទះនឹងភាពមិនប្រក្រតី ត្រូវការឈាមជាចាំបាច់។ លោកបញ្ជាក់ថា ប្រភេទជំងឺនេះមានការកើនឡើងពីមួយឆ្នាំទៅមួយឆ្នាំ៕